Lumipisara
Kaikkien rajujen hyväilyjen muistot
 ovat pudonneet päivien taa.

 Mutta kerran
 suutelit hiljaa otsaani
 lähtiessäsi luotani
 lempeässä lumisateessa.
 Ja ympärillämme oli valkoinen hellyys
 niin ihana, niin itkettävä.

 Sen hetken muisto
 puhkeaa sinisinä iltoina
 kuin hiljainen kukka
 täynnä särkyvää tuoksua,
 ja sydämeni täyttää
 vain värisevä hyvyys.